AH ตั้งเป้ารายได้ปี 59 โต 5-10% ตั้งงบลงทุนปีหน้า 400-500 ลบ.
AH คาดรายได้ปีนี้ใกล้เคียงปีก่อนที่ 1.5 หมื่นลบ. ตั้งเป้ารายได้ปี 59 โต 5-10% ตามอุตฯยานยนต์ ตั้งงบลงทุนปีหน้า 400-500 ลบ. ใช้ลงทุนในเครื่องจักร รองรับกำลังการผลิตรถยนต์ เผยอยู่ระหว่างเจรจาพันธมิตรตปท. เพื่อขยายตลาดชิ้นส่วนยานยนต์
9 ธ.ค. 2558

นางสาวเย็บ ซิน หรู ผู้อำนวยการฝ่ายบัญชีและการเงิน บริษัท อาปิโก ไฮเทค จำกัด (มหาชน) หรือ AH เปิดเผยว่า ผลการดำเนินงานในปีนี้ บริษัทคาดว่ารายได้จะทำได้ใกล้เคียงกับปีก่อนที่ 1.5 หมื่นล้านบาท จากอุตสาหกรรมยานยนต์ และเศรษฐกิจในประเทศที่ชะลอตัว และมองแนวโน้มผลการดำเนินงานไตรมาส 4/58 จะลดลงกว่าไตรมาส 3/58 เนื่องด้วยมีวันหยุดทำการค่อนข้างมาก ขณะที่กำไรสุทธิจะดีกว่าปีก่อนที่อยู่ระดับ 366.96 ล้านบาท หลังดำเนินการลดต้นทุน และมาร์จิ้นของสินค้าเพิ่มขึ้น
ขณะที่บริษัทตั้งเป้ารายได้ปี 59 จะเติบโตราว 5-10% จากปีนี้ ซึ่งเป็นไปตามอุตสาหกรรมยานยนต์ที่น่าจะเติบโตได้ 5-10% จากยอดการผลิตรถยนต์ของไทยในปีนี้น่าจะอยู่ที่ 1.95 ล้านคัน เนื่องจากคาดว่าการส่งออกรถยนต์ในปีหน้าจะดีขึ้น เพราะฐานการผลิตส่วนใหญ่อยู่ในเมืองไทย
ประกอบกับแนวโน้มเศรษฐกิจไทยก็น่าจะดีขึ้นกว่าปีนี้  รวมถึงค่ายรถยนต์ขนาดใหญ่ อย่างฮอนด้า โตโยต้า และฟอร์ด น่าจะเปิดตัวรถยนต์รุ่นใหม่ออกมาอย่างต่อเนื่อง
ทั้งนี้ บริษัทเตรียมงบลงทุนในปีหน้าจำนวน 400-500 ล้านบาท ใช้ลงทุนในเครื่องจักร รองรับกำลังการผลิตรถยนต์ทั้งระบบที่จะเพิ่มขึ้นเป็น 2.2 ล้านคัน และคาดว่าจะเพิ่มเป็น 3 ล้านคันในปี 63 ซึ่งจะส่งผลทำให้รายได้จะเติบโตเพิ่มขึ้นเป็น 3 หมื่นล้านบาท และมีอัตรากำไรขั้นต้น ในส่วนของตัวแทนจำหน่ายอยู่ที่ 5-6% และโรงงาน 13% ขณะที่อัตรากำไรสุทธิจะขยับเพิ่มขึ้นเป็น 10%
นอกจากนี้บริษัทยังอยู่ระหว่างเจรจากับพันธมิตรต่างประเทศ ทั้งในประเทศอินเดียและบริษัทในยุโรป เพื่อขยายตลาดชิ้นส่วนยานยนต์ไปยังประเทศดังกล่าว เนื่องจากอินเดียเป็นตลาดที่เติบโตมาก และค่ายรถยนต์ในอินเดียก็มีค่อนข้างมาก และที่สำคัญมีต้นทุนการผลิตที่ต่ำกว่าในประเทศไทย แต่อย่างไรก็ตามยังไม่สามารถสรุปดีลได้ ซึ่งรอดูจังหวะการฟื้นตัวของภาพรวมตลาดก่อน ปัจจุบันบริษัทได้ขยายตลาดไปในประเทศ ไทย จีน มาเลเซีย และสิงค์โปร์ แล้ว